Document ID: 32010R1099

A BIZOTTSÁG 1099/2010/EU RENDELETE
(2010. november 26.)
a 882/2004/EK európai parlamenti és tanácsi rendeletnek bizonyos nem állati eredetű takarmányok és élelmiszerek behozatalára vonatkozó fokozott hatósági ellenőrzések tekintetében történő végrehajtásáról szóló 669/2009/EK rendelet I. mellékletének módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletre (1) és különösen annak 15. cikke (5) bekezdésére,
mivel:
(1)
A 669/2009/EK bizottsági rendelet (2) szabályozza azokat a fokozott hatósági ellenőrzéseket, melyeket a 882/2004/EK rendelet I. mellékletében szereplő területekre történő beléptetés helyén a 669/2009/EK rendelet I. mellékletében felsorolt, nem állati eredetű takarmányok és élelmiszerek behozatalakor el kell végezni.
(2)
A 669/2009/EK rendelet 2. cikke szerint az I. mellékletben szereplő listát rendszeresen, legalább negyedévenként felül kell vizsgálni, legalább az említett cikkben szereplő információforrások figyelembevételével.
(3)
Az élelmiszer- és takarmánybiztonsági riasztási rendszeren (RASFF) keresztül bejelentett élelmiszer-káresemények gyakorisága és jelentősége, az Élelmiszerügyi és Állategészségügyi Hivatal harmadik országokban végzett különféle vizsgálati kiküldetéseinek megállapításai, valamint a tagállamok által a 669/2009/EK rendelet 15. cikkének megfelelően a Bizottságnak benyújtott negyedéves jelentések azt mutatják, hogy felül kell vizsgálni az említett rendelet I. mellékletében szereplő listát.
(4)
Az említett rendelet I. mellékletének felülvizsgálata keretében különösen csökkenteni kell azon áruk ellenőrzésének gyakoriságát, amelyekre vonatkozóan az említett információforrások általános javulást mutatnak a vonatkozó uniós jogszabályoknak való megfelelés terén, és amelyekre nézve ezért nem indokolt a továbbiakban a fokozott hatósági ellenőrzés; továbbá növelni kell azon egyéb áruk ellenőrzésének gyakoriságát, amelyek ugyanezen források szerint fokozódó mértékben nem felelnek meg a vonatkozó uniós jogszabályoknak, és ezzel fokozott hatósági ellenőrzések bevezetését teszik szükségessé.
(5)
A 669/2009/EK rendeletet ezért ennek megfelelően módosítani kell.
(6)
Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
ELFOGADTA EZT A RENDELETET:
1. cikk
A 669/2009/EK rendelet I. mellékletének helyébe az e rendelet mellékletében szereplő szöveg lép.
2. cikk
Ez a rendelet 2011. január 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010. november 26-án.

Labels: 17
20
0
3
6
15